Beszámoló a Győr-Moson-Sopron Megyei Mérnöki Kamara Vízgazdálkodási és Vízépítési Szakcsoportjának tanulmányútjáról

A megyei szakcsoport szervezésében szeptember 15-én a reggeli órákban indultunk Zalavárra 21 fő részvételével. Először a Kis-Balaton Ház fogadótermében Presír József, a Nyugat-dunántúli Vízügyi Igazgatóság munkatársa, egész napos házigazdánk egy terepasztal segítségével mesélte el a Kis-Balaton múltját és jelenét. Az előadása során beszélt a 2015-ben átadott Kis-Balaton Vízvédelmi Rendszer II. ütemének beruházásáról, az azóta eltelt időszak üzemeltetési tapasztalatairól is. Ezt követően mindenki körüljárhatta a Kis-Balaton Ház interaktív kiállítását, melynek során látványos demonstrációk alapján betekinthettünk a berek állatvilágába, megtapasztalhattuk a mocsárvilág éjszakai hangjait, lidérces fényeit, és Zalavár-Vársziget történelmi múltjával is megismerkedhettünk. A kiállítás fontos részét képezi, hogy a látogatókkal megismertesse a megújuló energiaformákat, azok hasznosítási lehetőségeit.
A kiállítás megnézése után a ház mellett kialakított Történelmi Emlékparkban lehetőség volt megtekintenünk a régészek által nemrég feltárt Karoling-kori Hadrianus mártír zarándoktemplom romjait, az Árpád-kori templom alapfalai fölé 1996-ban épített Szent István kápolnát és a (Zala megyét is magába foglaló) Kolon megye (Colon civitas) alapításának 1000 éves évfordulója alkalmából – organikus építészeti stílusban épült – Millenniumi Emlékművet. Ezt követően egész napos vezetőnk kíséretével a Hídvégi-tó és Fenéki-tó nyilvánosság elől elzárt területére mentünk, ahol testközelből bemutatta a vízvédelmi rendszer főbb elemeit, vízkormányzó műtárgyait. Rövid sétát tettünk a Kányavári szigeten kiépített tanösvényen, ahol további információt gyűjthettünk a környék növény- és állatvilágáról.
Utunk utolsó állomásaként Balatonszentgyörgyön megvacsoráztunk, majd az egész nap során szemlélt táj szépségét, varázsát magunkba zárva, szakmai és kulturális tapasztalatokkal telve indultunk haza.

Az alábbi linken megnézhetők a kirándulás képei:
https://drive.google.com/drive/folders/0B0jcKVE0BLvrZFNPU3ZZdjFfc00?usp=sharing

